Kreklingslekta

Empetrum atropurpureum
 Empetrum eamesii
 krekling (E. nigrum)
 Empetrum rubrum

Kreklingslekta (Empetrum) er en liten slekt med eviggrønne dvergbusker i lyngfamilien. Tidligere ble den sammen med to andre slekter regnet til en egen kreklingfamilie (Empetraceae).

Plantene har en krypende vekst og er rikt forgrenet. Bladene er kransstilte eller spredte; de er læraktige, linjeformede til elliptiske og helrandete. Blomstene sitter enkeltvis på korte skudd fra bladhjørnene og kan være én- eller tvekjønnede. Det er tre begerblad og tre kronblad. Blomstene er vindpollinerte. Frukten er rund, steinfruktaktig og inneholder 6–9 frø. Kreklingartene vokser i boreal og subalpin skog, myr, tundra, høyfjell, lynghei og sanddyner.

Kreklingslekta er utbredt i den boreale sonen på den nordlige halvkule, men finnes også i de mildeste delene av Arktis og i fjellstrøk lenger sør. Arten Empetrum rubrum vokser lengst sør i Chile og Argentina samt på Falklandsøyene og Tristan da Cunha i Sør-Atlanteren. DNA-sekvensering viser at krekling har spredt seg til den sørlige halvkule relativt nylig, i midten av pleistocen for 560 000–930 000 år siden.

Antall arter i slekta varierer mellom ulike oversikter fra én, Empetrum nigrum, til 18 i Vassiljevs monografi fra 1961. De fleste aksepterer minst to arter, E. nigrum i nord og E rubrum i sør. I Norge har det vært vanlig å skille mellom to arter, krekling (E. nigrum) og fjellkrekling (E. hermaphroditum). Krekling i snever forstand er særbu og diploid med 2n = 26 kromosomer, mens fjellkrekling har tvekjønnede blomster og er tetraploid med 2n = 52 kromosomer. Polyploidi har oppstått ved flere anledninger, så fjellkrekling regnes ikke lenger som en gyldig art.

Arter 
Det er nå vanlig å regne følgende kreklingarter som gyldige:
 Empetrum atropurpureum – utbredt i østlige Canada og nordøstlige USA, røde eller purpur bær, 2n = 52 kromosomer, sannsynligvis en allotetraploid hybrid mellom E. nigrum og E. eamesii 
 Empetrum eamesii – utbredt i østlige Canada, rosa eller røde bær, 2n = 26 kromosomer
 krekling (E. nigrum) – sirkumpolar utbredelse på nordlige halvkule, svarte bær, 2n = 26, 2n = 39 eller 2n = 52 kromosomer
 Empetrum rubrum – sørlige halvkule, røde eller sjeldent svarte bær, 2n = 26 kromosomer

Referanser

Eksterne lenker 

 

Lyngfamilien
Planter formelt beskrevet i 1753
Planter formelt beskrevet av Carl von Linné